На заинтересованите лица се предоставя 14-дневен срок, считанo от 16.01.2017 г., за предложения и становища по Докладна записка и мотиви за допълнение на Наредба № 1 за определянето и администрирането на местни такси и цени на услуги на територията на община Карнобат.

Докладната записка с мотивите се публикува на основание чл. 26, ал. 3 от Закона за нормативните актове и във връзка с чл. 77 от Административно-процесуалният кодекс.

Предложения могат да бъдат депозирани в Община Карнобат - Центъра за административно-информационно обслужване и местни приходи– гр.Карнобат, бул. „България” № 12 или на е-mail: karnobat@mail.bg

**ДО**

**ОБЩИНСКИ СЪВЕТ-КАРНОБАТ**

**ДОКЛАДНА ЗАПИСКА**

от

Георги Иванов Димитров – Кмет на Община Карнобат

**Относно:** Приемане на Наредба за изменение и допълнение на Наредба № 1 за определянето и администрирането на местни такси и цени на услуги на територията на община Карнобат.

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

С изменението от 06.12.2016 г. на Закона за акцизите и данъчните складове се измени и Закона за местните данъци, в частта за срока на издаване на данъчните оценки на недвижими имоти.

Съгласно последното изменение, данъчната оценка за имот ще се издава в рамките на пет дни от подаване на заявлението, като досегашния период бе в рамките на 14 дни.

По старата уредба цените за издаване на данъчни оценки бяха следните:

1. За поръчка в рамките на 14 дни – 5,00 лв.;

2. За обикновена в рамките на 7 дни – 10,00 лв.;

3. За бърза поръчка в рамките на 3 дни – 20,00 лв.;

4. За експресна поръчка за 6 работни часа – 30,00 лв.

Последното изменение на цените за издаване на данъчни оценки е от 29.01.2009 година – преди 8 години, но цените на предоставяната услуга ще се запазят същите.

Нашето предложение, предвид по-краткия срок на издаване на данъчните оценки е следното:

1. За поръчка в 5-дневен срок – 10,00 лв.;

2. За поръчка в 3-дневен срок – 20,00 лв.;

3. За експресна поръчка за 24 часа – 30,00 лв.

На основание чл. 26, ал. 4 от Закона за нормативните актове, считам, че следва да се определи 14-дневен срок за приемане на Наредбата за изменение и допълнение на Наредба № 1 за определянето и администрирането на местни такси и цени на услуги на територията на община Карнобат, тъй като от изменението на Закона за местните данъци и такси са изминали повече от един месец и половина, а издаването на данъчните оценки е едно съществено перо от собствените приходи на Община Карнобат, което може да окаже влияние върху изпълнението на бюджета на Община Карнобат за 2017 година, и е налице изключителен случай,

**УВАЖАЕМИ ГОСПОЖИ И ГОСПОДА,**

Предвид гореизложеното, Ви моля да приемете следните

**РЕШЕНИЯ:**

1. Общински съвет-Карнобат на основание чл. 21, ал. 2 от Закона за местното самоуправление и местната администрация приема Наредба за изменение и допълнение на Наредба № 1 за определянето и администрирането на местни такси и цени на услуги на територията на община Карнобат, както следва:

**Наредба за изменение и допълнение на Наредба № 1 за определянето и администрирането на местни такси и цени на услуги на територията на община Карнобат**

**§ 1.** В Приложение № 1 от Наредбата точка 31 придобива следната редакция:

„Издаване на удостоверение за данъчна оценка за недвижими имоти, находящи се на територията на община Карнобат се събират такси, както следва:

1. За издаване на данъчна оценка в 5-дневен срок – 10,00 лв.;

2. За издаване на данъчна оценка в 3-дневен срок – 20,00 лв.;

3. За издаване на данъчна оценка - експресна поръчка за 24 часа – 30,00 лв.

От заплащане на тази услуга се освобождават Община Карнобат, Област с административен център – Бургас, органите на съдебната власт, Национална агенция по приходите и други държавни и общински органи, ползващи услугата за служебни цели.

**§ 2.** Настоящите промени влизат в сила след преминаване на задължителния контрол за законосъобразност, упражняван от Областен управител на Административна област с център гр. Бургас.

**ІІ.** Общински съвет-Карнобат възлага на Кмета на Община Карнобат да отрази промените в Наредба № 1 за определянето и администрирането на местни такси и цени на услуги на територията на община Карнобат.

**ІІІ.** Общински съвет-Карнобат на основание чл. 60, ал. 1 от Административно-процесуалния кодекс допуска предварително изпълнение на решенията.

**ВНОСИТЕЛ:**

**ГЕОРГИ ДИМИТРОВ**

***КМЕТ НА ОБЩИНА КАРНОБАТ***